Gweithio mewn partneriaeth i gefnogi Mannau Glas yn y DU

***CYFLWYNIAD: Mae Jenny Wheeldon, Rheolwr Datblygu Partneriaethau Dŵr Croyw Esmée, yn rhannu ein cynlluniau ar gyfer rhaglen Mannau Glas i helpu pobl a sefydliadau i fabwysiadu dulliau llawn dychymyg o ofalu am eu hamgylcheddau dŵr croyw.***

Yn 2020, nododd Esmée fod dŵrcroyw yn flaenoriaeth yn ein gwaith i wella Ein Byd Naturiol. Yn ogystal â bod yn adnodd hanfodol ac yn gynefin i fywyd gwyllt, mae dŵr croyw yn llinyn sy’n cysylltu ein diddordebau o ran sut mae bwyd yn cael ei gynhyrchu, sut mae modd adfer natur ar raddfa fawr a sut gall cymunedau siapio’r llefydd lle maen nhw’n byw – beth bynnag fo’u cefndir, eu cyfoeth neu eu braint.

Ymunais ag Esmée i ddatblygu rhaglen partneriaethau dŵr croyw y Sefydliad ac i edrych ar ffyrdd o gefnogi pobl yn well i fabwysiadu dulliau dychmygus o ofalu am yr afonydd, y nentydd, y llynnoedd, y pyllau a’r gwlyptiroedd lle maen nhw’n byw.

Yn ystod y pum mis rwyf wedi bod yn y swydd, rwyf wedi cael fy ysbrydoli gan y gwaith gwych sy’n cael ei wneud gan bartneriaethau dŵr croyw sydd eisoes ar waith, fel mudiad yr Ymddiriedolaethau Afonydd, WildFish, yr Ymddiriedolaethau Natur, yr ymddiriedolaeth Genweirio, a Surfers Against Sewage, yn ogystal â’r ymgyrchoedd gwych sy’n cael eu harwain gan y cymunedau sy’n cael eu heffeithio fwyaf gan ansawdd dŵr gwael. Rydw i hefyd wedi dysgu llawer o’n gwaith gyda phartneriaid tuag at y nodau effaith yn Ein Byd Naturiol, yn cynnwys [diogelu ac adfer dŵr croyw yn y DU](https://esmeefairbairn.org.uk/latest-news/what-were-doing-protect-and-restore-freshwater-uk/). Gallwch ddysgu mwy am ein gwaith a’n cynlluniau i wella ein byd naturiol mewn [cyfres o flogiau](https://esmeefairbairn.org.uk/latest-news/roadmap-improving-our-natural-world-what-more-can-we-do/), sydd hefyd yn cyffwrdd â’r croestoriadau â’n blaenoriaethau yn Cymunedau Creadigol, Hyderus a Dyfodol Tecach.

# **Ein rhaglen Mannau Glas**

Mae hyn i gyd wedi helpu i lywio ein rhaglen Mannau Glas, menter newydd i gefnogi syniadau a phrosiectau a fydd yn dod â phartneriaethau newydd ac anarferol at ei gilydd, yn ymgysylltu â chymunedau amrywiol mewn lle ac yn cael ei siapio ganddynt, ac yn profi ffyrdd newydd o weithio.  Er mwyn ein helpu i gyrraedd y tu hwnt i’n rhwydweithiau a’n partneriaethau presennol sydd eisoes wedi hen ennill eu plwyf, rydym wedi lansio galwad agored am brosiectau yng Nghymru er mwyn dod o hyd i fudiadau a’u cefnogi i ddatblygu eu syniadau, ac edrych ar eu potensial i fod yn fentrau tymor hwy, cynaliadwy, sy’n cael eu harwain gan le.

Rydyn ni’n canolbwyntio ar Gymru oherwydd rydyn ni’n llai cyfarwydd â’r gwaith sy’n cael ei wneud yno, ac rydyn ni’n awyddus i ddysgu mwy am waith y tu hwnt i’n rhwydweithiau arferol. Mae ein prif lwybr cyllido hefyd yn dal ar agor os oes gennych syniad gwych mewn rhan arall o’r DU a allai gyfrannu at y nodau effaith yn unrhyw un o’n blaenoriaethau cyllido.

**Beth rydym am ei gyflawni**

Rydym am weithio mewn partneriaeth â phobl a chymunedau i wneud y canlynol:

* Dangos rôl cynefinoedd dŵr croyw o ran mynd i’r afael â llygredd, llifogydd, sychder ac effeithiau eraill newid yn yr hinsawdd.
* Adfer a chreu cynefinoedd dŵr croyw ac adfer rhywogaethau sy’n dibynnu ar ddŵr croyw.
* Dangos dulliau newydd o ddeall iechyd dyfroedd croyw drwy *arloesi wrth fonitro a rhannu gwybodaeth*.
* Datblygu *dulliau arloesol o gyllido* (gan gynnwys denu buddsoddiad preifat).
* Datblygu *ffyrdd cadarn o adrodd a rhannu’r hyn a ddysgwyd* mor eang â phosibl.
* *Mynd i’r afael â rhwystrau ac anghydraddoldebau* yn y cyfle i ddylanwadu, cael mynediad a mwynhau amgylcheddau dŵr croyw.
* Ymgorffori *ffyrdd newydd o weithio* a fydd o fudd i brosiectau y tu hwnt i ddiwedd y cyfnod cyllido.

**Pwy, sut a ble**

Rydym yn awyddus i gefnogi sefydliadau a phartneriaethau i ddatblygu eu syniadau i wella dŵr croyw lle maent yn byw ac yn gweithio. Ein bwriad yn y pen draw yw dewis hyd at chwech ohonynt ledled y DU i gefnogi newid tymor hwy. Rydyn ni eisiau annog cydweithio rhwng cysylltiadau presennol a phartneriaethau cydweithio newydd, yn ogystal â chwilio’n rhagweithiol am bartneriaid newydd. Byddwn yn gwneud hyn mewn gwahanol ffyrdd – yn debygol o fod yn gymysgedd o wahodd datganiadau o ddiddordeb, grantiau datblygu a chomisiynau strategol i sefydlu nifer o brosiectau sy’n arloesol ac yn cyfrannu at ein nodau effaith.

Ein nod yw bod rhaglen Mannau Glas yn adlewyrchu amrywiaeth o ddyheadau rhanddeiliaid, yn ymgysylltu â chymunedau, yn defnyddio adnoddau ychwanegol, ac yn galluogi dulliau gweithredu mwy integredig.

# **Mannau Glas – Cymru: Cais am Ddatganiadau o Ddiddordeb**

Ar hyn o bryd, mae gennym ddiddordeb arbennig mewn clywed am waith dŵr croyw posibl yng Nghymru, gyda’r nod o ganfod nifer o sefydliadau i’w cefnogi i ddatblygu eu syniadau.

Byddwn yn agored i Ddatganiadau o Ddiddordeb drwy Mannau Glas – Cymru ar 21 Mawrth, ac rydym yn cynnal [gweminar Holi ac Ateb ar 21 Mawrth am 12pm](https://us02web.zoom.us/webinar/register/WN_qSUuwNzNTyq5cQJ_S6XBPg), lle byddwn yn rhannu mwy am ein syniadau, ac yn ateb eich cwestiynau am y rhaglen.

Dysgwch fwy am ein cyllid ar gyfer Mannau Glas – Cymru, a chofrestrwch ar gyfer ein gweminar.

Yn y cyfamser, os oes gennych chi unrhyw gwestiynau, anfonwch e-bost atom: [bluespaces@esmeefairbairn.org.uk](mailto:bluespaces@esmeefairbairn.org.uk).